Valoarea bunurilor confiscate și a sumelor din sentințele judecătorești în cauze penale trimise spre executare Agenției Naționale de Administrare Fiscală (ANAF) era de circa 2,85 miliarde lei, la sfârșitul anului 2014, potrivit Curții de Conturi. Doar pe parcursul lui 2014, notificările instanțelor au fost de 2,6 miliarde lei, din care Fiscul a recuperat circa 23 milioane lei, reprezentând sub 1% din sumă.

În Raportul public pentru anul 2014, publicat la sfârșitul săptămânii trecute, Curtea de Conturi prezintă situația hotărârilor judecătorești pronunțate în cauze penale. Din datele existente, în cursul lui 2014, s-au primit spre executare, de către ANAF, 2.140 de sentințe în cauze penale, cu o valoare de peste 2,57 miliarde lei.

CLICK PENTRU A MĂRI TABELUL

Potrivit raportului, au fost constatate următoarele abateri în activitatea ANAF:

un nivel redus al sumelor încasate din activitatea de executare a hotărârilor judecătorești în cauzele penale comunicate organelor fiscale;

lipsa unei proceduri și/sau metodologie care să precizeze care sunt direcțiile implicate și responsabilitatea pe fiecare segment de activitate în scopul monitorizării lunare a executării acestor hotărâri judecătorești;

o parte din prejudiciile stabilite prin hotărâri judecătorești nu au fost înregistrate în contabilitate ca și creanță de către ANAF, astfel încât, în cazul prejudiciilor neînregistrate, există riscul de a nu fi recuperate, neexistând dreptul de creanță și nefiind nici urmărite de activitatea de executarea silită

Cel mai celebru caz privind recuperarea prejudiciului este cel al lui Dan Voiculescu, în dosarul căruia instanța a dispus confiscarea de sume din conturi și de bunuri, printre care sediile Grivco și ale televiziunilor sale, în valoare totală de 60 milioane de euro.

ANAF a explicat, în comunicate de presă, care sunt cauzele recuperării cu dificultate a hotărârilor judecătorești. Exemplele date de ANAF sunt: instanțele comunică cu întârziere de până la 4 ani hotărârile penale rămase definitive, formalitățile de ieșire din indiviziune/partaj sunt în curs, persoanele fizice de la care trebuie recuperat prejudiciul nu dețin bunuri sau venituri urmăribile sau sunt în insolvență.

În toamna anului trecut, printr-o hotărâre de guvern a fost reorganizată ANAF și a fost introdusă în organigramă o direcție de executări silite speciale care va începe să funcționeze din 2016, pe măsură ce va fi angajat personal suplimentar.